**Grundejerforeningen for Kårup Skov og Ordrup Næs**

**Skriftlig beretning 2020**

**Bestyrelsens arbejde**

Bestyrelsen har siden sidste generalforsamling afholdt 5 møder, heraf et konstituerende møde. Arbejdsdelingen i perioden har været: Birger Nielsen, formand. Jacob Bertram, næstformand og Jura. Kirsten Søndergaard, sekretær. Stig Nordbøge Pedersen, kasserer. Hans Peter Busk, vejformand. Cecilia Rebild, hjemmeside. Henrik Harboe, Natur og Miljø. Vagn Risby, suppleant. Arbejdsdeling har fungeret fint med godt og konstruktivt samarbejde.

**Vejene - 2019**

Næsgårdsvej og Næsvej til og med Sandvej blev renoveret med vejhøvl, og huller blev efterfyldt.

En del af Næstoften, hjørnet mod Røglevej, blev renoveret, da regnen havde været hård ved vejen her.

Derudover blev der lagt 2 store sten 1 m fra vejkanten på hver side af chikanen på Næsgårdsvej, som et præventivt forsøg på at undgå, at biler kører uden for vejen.

Det er bestyrelsens vurdering, at vejene i 2019 kom i en passende stand, også de steder, hvor der altid vil være problemer som følge af megen og tung trafik. Ikke mindst byggerier udsætter vejene for et stærkt slid. Bestyrelsen anmoder altid bygherre om at udbedre de skader, der måtte opstå på vejene i forbindelse med byggeriet. Hvis bygherre ønsker det, udbedrer vor entreprenør skaderne for bygherres regning. Det er det billigste og enkleste for alle parter.

Regnvandet er dog vejenes værste fjende. Det er vigtigt, at vandet kan komme væk, så vi undgår pytter og dermed huller. Vi har mange steder brugt vejhøvl til at lave afløb til siden til afledning af regnvand.

**Vejene – 2020**

Forårsrenoveringen af vejene blev i år påvirket af Covid-19 situationen, idet der var en massiv stigning i kørsel på alle veje i området. Det stod os derfor klart, at en større renovering/opretning ville være på sin plads.

Hyrehøjvej har gennemgået massiv opretning med faldende hælding til siden for at afhjælpe regnmængder.

Planen var at renovere Næsvejen ved Aspargesmarken ved knusning af asfalt og genbruge den knuste asfalt i belægningen. Dette blev dog stoppet efter indsigelser fra de omkringboende. Herefter blev der brugt vejhøvl til resten af Næsvejen samt almindelig reparation.

Efterfølgende er alle veje blevet behandlet med støvbindingsmidlet Dustex.

Chikanen på Næsgårdsvej er gentagne gange blevet påkørt og efterfølgende repareret.

Vejene er vort primære fokusområde og er til stadighed under observation og opretning.

**Ny vej i grundejerforeningen**

Efter salget af de udstykkede grunde fra Næsgården har nogle af køberne henvendt sig til bestyrelsen for at høre om muligheden for medlemskab af grundejerforeningen. Vi er i gang med at se på mulighederne for dette. Vi har kontaktet Peter Treschow, som (stadig) ejer den nye vej, Gl. Næsgårdsvej, der er tilkørselsvej til de udstykkede grunde, ligesom han også ejer de grunde, som endnu ikke er solgt.  
Et afledt spørgsmål er, om - og i givet fald hvordan - grundejerforeningen skal stå for vedligeholdelse af den nye vej, som ligger inden for grundejerforeningens område.  
Et andet spørgsmål er, om den nye vej skal overdrages til grundejerforeningen, idet de fleste øvrige veje og stier i området ejes af grundejerforeningen.  
Et tredje spørgsmål er, om vedtægterne skal ændres, alt efter hvordan disse overvejelser falder ud. I givet fald agter bestyrelsen at fremsætte forslag herom på generalforsamlingen næste år.

**Økonomi**

I regnskabsåret 2019 kom alle kontingenter i hus på trods af et stigende antal restancer.

Vi fik et overskud på kr. 44.930, og vores formue er nu på kr. 355.049. Heraf er kr. 75.000 hensat til ekstraordinær vedligeholdelse af veje.

Ingen kan disponere alene på vores bankkonto, idet der skal to i forening til at overføre/udbetale fra kontoen.

Vi vil i 2020/2021 igen køre kampagne for tilmelding af betalinger til betalingsservice, idet det er den billigste og nemmeste løsning for foreningen.

**Spildevandssagen**

Et af de store emner i det forgangne foreningsår har været ”spildevandssagen mellem Odsherred Kommune og Holbæk Kommune”.

Det stod hurtigt klart, at der skulle ageres hurtigt på de informationer, der kom frem. Derfor er 2 af vore bestyrelsesmedlemmer, Vagn Risby og Henrik Harboe, med i grupper, der har til opdrag at gøre indsigelser/protestere mod denne beslutning.

Spildevandssagen har været og vil fortsat blive fulgt nøje af bestyrelsen. Kommunen har afholdt et orienteringsmøde om sagen, uden at der kom andet end floromvundne udtalelser ud af det. Det er tydeligt, at kommunalbestyrelsen er meget begejstret for de politiske og økonomiske implikationer af projektet. Måske netop derfor er der ekstra grund til at være på vagt.

For at deltage i organiseringen af en kritisk modpol til kommunalbestyrelsens begejstring har bestyrelsen været i kontakt med lokale beboere, og der er afholdt møder om sagen, bl.a. med andre grundejerforeninger med interesser omkring Nekselø Bugt. Sidstnævnte møde førte til enighed om en koordineret indsats for at problematisere og i fornødent omfang bekæmpe ethvert projekt, som kan forventes eller frygtes at berøre vandkvaliteten i Nekselø Bugt i negativ retning. Konkret blev der fra de deltagende grundejerforeninger sendt en række spørgsmål om projektet til Odsherred Kommune. Svarene var meget u-konkrete. Projektet er vedtaget som en principbeslutning, men intet er endnu foretaget for faktisk at kunne gennemføre projektet. En vigtig forudsætning er en såkaldt VVM redegørelse (Vurdering af Virkninger for Miljøet). Hvornår denne foreligger vides ikke.

Grundejerforeningens medlemmer opfordres til at være opmærksomme på udviklingen og gerne kontakte bestyrelsen, hvis der fremkommer politiske eller tekniske detaljer om projektet. Det er ikke sikkert, at bestyrelsen altid informeres optimalt ad officielle kanaler.

**Natur**

Pileurten for enden af stien fra Skovstien til stranden blev reduceret drastisk sidste år ved opgravning og bortkørsel, men som mange sikkert har konstateret, er det en sej modstander. Der vokser fortsat meget pileurt på stedet. I år holdes den nede ved hyppig slåning, og der er et forsøg i gang med tildækning. Arbejdet vil fortsætte med det formål at holde stien åben i kørebredde (i tilfælde af behov for især udrykningskøretøjer til stranden). Det er ikke muligt at udrydde pileurten, da den breder sig under træerne på de tilstødende sommerhusgrunde.

Med en stor indsats fra Naturforeningens side er det lykkedes at få tilskud og eksekvering til rydning af et stort Rosa Rugosa område ved afslutningen af Sandvej ud til Næbbet.

Det bliver spændende at følge den naturlige udvikling på disse arealer.

**Strandrensningsdagen og skrald**  
Årets strandrensningsdag måtte aflyses på grund af Covid-19. Strandene er dog relativt pæne, og en opfordring til alle om at samle skrald ved besøg på stranden har helt sikkert været medvirkende.  
Almindeligt vedligehold af "Trekanten" og Hyrehøj samt Tingstedet og Langdyssen varetages samvittighedsfuldt af Kurt Hansen. Kommunen har i år meddelt, at den ikke kan betale for vedligehold af oldtidsminder m.v., så bestyrelsen besluttede, at grundejerforeningen betaler udgiften i år. Det drejer sig om nogle tusinde kroner. Hvis kommunen ønsker, at vi fremover skal varetage vedligeholdet, må de finde pengene igen.

**Beskæring og rabatslåning**

På mindre veje i sommerhusområder er det ofte et problem for renovations- og brandbiler at komme frem på grund af manglende beskæring og rabatslåning, og chaufførerne har svært ved at se i sidespejlene, når de bakker.

Odsherred Kommune har derfor besluttet at gøre en generel indsats, så grundejere forstår vigtigheden af at holde beplantning inden for egne matrikler, så alle kan færdes uden gene på fortove, stier og veje.

Beskæring af beplantning er en vigtig del af grundejers vedligeholdelsesforpligtelser på de private fællesveje. Beskæring skal ske helt tilbage til skel. Det gælder både mod private fællesveje og mod offentlige veje!

**Hjemmesiden**

Vi opfordrer medlemmerne til flittigt at besøge vores hjemmeside [www.kaarupskovogordrupnaes.dk](http://www.kaarupskovogordrupnaes.dk) og checke, om der er noget nyt i vores område. Det kan være både nyttigt og vigtigt.

Her findes også servitutter, referater af generalforsamlinger, sjove billeder, nyheder om hvad der sker i vores område. Endvidere findes links til lokale foreninger, organisationer og aktiviteter.

Vi modtager meget gerne både gode fotos, indlæg eller tip om, hvad der kan være af interesse for foreningens medlemmer.

**Afslutning**

Med denne skriftlige beretning, med hjemmesiden og med nyhedsbrevet Orientering har vi søgt så bredt og hurtigt som muligt at give grundejerforeningens medlemmer indblik i, hvad bestyrelsen har beskæftiget sig med i det forgangne år.

Ser frem til at møde alle ved generalforsamlingen lørdag den 18. juli 2020.